વોલમાર્ટ જેવી ધરખમ કંપની ફ્લિપકાર્ટ માં મોટા પાયે રોકાણ કરતા એક વસ્તુ ચોક્કસ નક્કી છે કે વિદેશી કંપની હોય કે વિદેશી ફંડ્સ દરેકને ભારત ખૂબ જ બહોળું બજાર હોય તેવું દેખાઈ રહ્યું છે અને તેમાં પગપેસારો કરવા તેઓ કોઈ પણ હદે જવા તૈયાર છે. ભારતમાં સબળ લોકશાહી, સબળ અર્થતંત્ર, રોકાણકાર માટે બહોળી તક જેવા પાસાં તેની તરફેણમાં છે. આ ઉપરાંત ભારતીય શૅરબજારમાં લિસ્ટેડ અગ્રણી કંપનીઓ સતત ગતિશીલ રહી આગળ વધી રહી છે. દેશના મોટા ઔદ્યોગિક ગૃહ જેવા કે રિલાયન્સ, તાતા, બિરલા અને ગોદરેજ વારસાથી ચાલ્યા આવતા ધંધાથી સંતોષ ન માની, સતત નવી નવી દિશા શોધી આગળ વધી રહ્યા છે. તો એવા પણ ઘણા છે કે જેઓ તદ્દન સામાન્ય પરિસ્થિતિમાંથી પોતાનું સામ્રાજ્ય ઊભું કરી બીજાને માટે પ્રેરણા સ્તોત્ર બન્યા છે. આમ તુલનાત્મ દૃષ્ટિએ ભારત, ભારતીય બજાર અને શૅરબજાર બીજા ઘણા ઇમર્જિંગ માર્કેટની સરખામણીએ ખૂબ જ સારું વળતર આપવાની ક્ષમતા ધરાવે છે.